b'\n_START_ARTICLE_\nTerrengsykling\n_START_PARAGRAPH_\nTerrengsykling er en sport der man sykler i terreng, det v\xc3\xa6re seg med spesielt utrustede terrengsykler, hybridsykler, BMX-sykler eller andre egnede tr\xc3\xa5sykler.\n_START_SECTION_\nTerrengsykler\n_START_PARAGRAPH_\nDe fleste terrengsykler har karakteristika som gir robusthet og funksjonalitet p\xc3\xa5 ujevnt underlag: brede knastedekk, kraftige rammer\xc3\xb8r, kraftige skivebremser, funksjonelle klikkpedaler, dempegaffel og til og med bakdemping. Robustheten medf\xc3\xb8rer at sykler spesielt utviklet for terrengform\xc3\xa5l ofte kan v\xc3\xa6re noe tyngre enn sykler for bruk p\xc3\xa5 landeveien, men mange av dagens terrengsykler er likevel bygget med deler som gj\xc3\xb8r dem sv\xc3\xa6rt lette.\n_START_SECTION_\nTerreng\n_START_PARAGRAPH_\nMan kan drive terrengsykling p\xc3\xa5 alle steder som har en form for terreng, for eksempel en gressplen eller i parker, men prim\xc3\xa6rt menes det med terrengsykling den form for\xc2\xa0?sykling som gj\xc3\xb8res i naturen, for eksempel p\xc3\xa5 grusveier og stier, og typisk i skog, utmark og fjell. Man kan si at det er aspekter ved terrengsykling som har mer til felles med l\xc3\xb8ping i skogen og orientering enn andre former for sykling, som by- eller landeveissykling.\n_START_SECTION_\nTypiske trekk\n_START_PARAGRAPH_\nTerrengsykling er prim\xc3\xa6rt en individuell sport som krever utholdenhet, teknikk og evne til \xc3\xa5 klare seg selv. Samtidig arrangerer klubber og andre grupperinger sammenkomster og felles sykkelturer, b\xc3\xa5de som trening og rekreasjon. Siden terrengsyklister gjerne sykler langt bort fra sivilisasjonen m\xc3\xa5 de i stor grad v\xc3\xa6re istand til \xc3\xa5 klare seg selv. Skulle noe g\xc3\xa5 i stykker, for eksempel kjedebrekk eller punktering, m\xc3\xa5 syklisten kunne reparere dette p\xc3\xa5 egen h\xc3\xa5nd. Utfordringene som terrengsyklister kan oppleve har bidratt til \xc3\xa5 skape en spesiell dynamikk mellom typiske terrengsyklister, som skiller seg fra dynamikken mellom landeveissyklister eller bysyklister.'